DA Den Europæiske Unions Tidende C 274/10

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 274/05)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»PONIENTE DE GRANADA«

EF-nr.: ES/00273/23.1.2003

BOB (X ) BGB ( )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommission (1).

1. Medlemsstatens ansvarlige myndighed

Navn: Subdirección General de Denominaciones de Calidad y Relaciones Interprofesionales y Contractuales. Dirección General de Alimentación. Secretaria General de Agricultura y Alimentación del Ministerio de Agricultura, Pesca y Alimentación de España Adresse: Paseo Infanta Isabel, 1 ES-28071 Madrid Tlf. (34) 913 47 53 94 Fax (34) 913 47 54 10

2. Sammenslutning

2.1. Navn: Asociación de aceites de oliva del Poniente de Granada

2.2. Adresse:

Carretera de Priego s/n, ES-18.270 Montefrío (Granada) Tlf. (34) 58 33 62 35 Fax (34) 58 33 65 44

2.3. Sammensætning: producent/forarbejdningsvirksomhed (X) andet ( )

3. Produktets art

Ekstra jomfruolie- Kategori 1.5 — Fedtstoffer

4. Varespecifikation

(Sammenfatning af betingelserne i artikel 4, stk. 2)

4.1. Navn: »Poniente de Granada«

4.2. Beskrivelse: Ekstra jomfruolie, fremstillet af oliven (Olea europea, L.) af flere af sorterne: Picudo, Picual ó Marteño, Hojiblanca, Lucio, Nevadillo de Alhama de Granada og Loaime.

Det er moderat stabile olier som følge af den høje koncentration af polyfenoler. De har en ernæringsmæssigt set meget afbalanceret fedtsyresammensætning, hvilket skyldes de mange eksisterende sorter og de geografiske forhold. Oliesyreniveauet er middel til højt, linolsyreniveauet højt, og forholdet mellem umættede og mættede fedtsyrer højt.

Organoleptisk set er olierne lette i munden. De har mange forskellige aromaer af frisk frugt, moden frugt, græs, figen osv. Den perfekte sammensætning af forskellige egenskaber giver desuden afbalancerede og runde olier med et vist bittert og stærkt præg i perfekt harmoni med en sødlig smag.

Farven varierer fra gulgrøn til gulgylden afhængigt af høsttidspunktet, klimaet, sorterne og den geografiske beliggenhed i distriktet.

Olierne med den beskyttede oprindelsesbetegnelse skal nødvendigvis være ekstra jomfruolie og opfylde følgende analysekrav, udtrykt i tilladte maksimumsværdier:

Peroxidtal: maksimum 15 m.e.q. aktiv oxygen pr. kg olie.

Ultraviolet absorption (K270): maksimum 0,15.

Fugtighed: maksimum 0,2 % for ufiltrerede olier og 0,1 % for filtrerede olier.

Urenheder: maksimum 0,1 %.

Organoleptisk bedømmelse (paneltest): minimum 6,5.

4.3. Geografisk område: Produktionsområdet ligger i den vestlige del af Granada-provinsen (som oprindelsesbetegnelsen »Poniente de Granada« angiver).

Det omfatter arealer i kommunerne: Algarinejo, Alhama de Granada, Arenas del Rey, Cacín, Huétor Tájar, Íllora, Jayena, Loja, Montefrío, Moraleda de Zafayona, Salar, Santa Cruz del Comercio, Villanueva de Mesía, Zafarraya, Zagra og i kommunen Moclín det vestlige område indtil den naturlige grænse, som Velillos-floden danner. Alle disse arealer er beliggende i Granada-provinsen.

Forarbejdnings- og emballeringsområdet er det samme som produktionsområdet.

4.4. Bevis for oprindelse: Olivenfrugterne kommer fra godkendte sorter på olivenplantager, der er opført i registret for oprindelsesbetegnelsen. Olien kommer fra registrerede møller beliggende i produktionsområdet. Den oplagres ligeledes på registrerede møller og emballeringsanlæg, der har passende installationer til en optimal oplagring. Kontrolorganet, Consejo Regulador, udarbejder en tilsynsplan for processen helt frem til den endelige certificering af olierne. Det udsteder en nummereret kontroletiket, der garanterer, at olivenolie med oprindelsesbetegnelsen opfylder varespecifikationens krav.

4.5. Fremstillingsmetode: Træerne plantes i rækker, med en beplantningstæthed på 60-125 træer pr. ha. og for det meste med 2-3 stammer pr. træ. Over 85 % af olivenarealerne er ikke-vandede arealer. Dyrkningsmetoderne er de traditionelle i området og tilgodeser miljøet. De sunde og modne frugter høstes direkte fra træet på traditionel vis ved nedslagning med stok, mekanisk vibration eller en blanding heraf. Transporten af frugten til møllerne foregår altid løst indladet på vogne eller i faste containere. Møllen skal have den nødvendige kapacitet til at klare den maksimale daglige tilførsel af oliven. Presningen foregår på de registrerede møller og inden for maksimalt 48 timer efter høsten. Formalingen af olivenfrugterne foregår kontinuert ved hjælp af hammermøller af inert materiale, der er godkendt til levnedsmiddelindustrien. Massens temperatur under æltningen kontrolleres, så den aldrig overstiger 33 °C på det mest kritiske punkt. Det eneste tilladte tilsætningsstof er behørigt godkendt levnedsmiddeltalkum i en maksimumsdosis på 2,5 %. Faseadskillelsen foretages grundlæggende ved centrifugering. Olien fra anden centrifugering af massen (aceites de repaso) kan ikke opnå oprindelsesbetegnelsen »Poniente de Granada«. Det vand, der tilsættes til dekantering (horisontal centrifugering), må ikke have en temperatur på over 32 °C. Det vand, der tilsættes ved vertikal centrifugering, skal have en temperatur, der forhindrer fænomenet faseinversion. Varigheden af dekanteringen er mindst seks timer ved centrifugering og 36 timer ved bundfældning. Den ekstra jomfruolie opbevares i lagerlokaler, i beholdere af rustfrit stål eller beklædt stål egnet til levnedsmidler, og også olivenpresser. Alle beholdere skal være helt lukkede, have låg til rengøring, skrå eller kegleformet bund og en anordning til prøvetagning. Lagerlokalerne og beholderne skal have en tilstrækkelig luftkonditionering til at undgå store temperaturudsving, der forringer oliens karakteristika. Olie med oprindelsesbetegnelsen må kun transporteres uemballeret inden for produktionsområdet. Forarbejdnings- og emballeringsområdet er det samme som produktionsområdet. Emballeringsvirksomheden skal have systemer til at sikre sporbarheden af den olie, der emballeres med oprindelsesbetegnelsen. Olien emballeres i levnedsmiddelsikre emballager, der ikke forringer den beskyttede olies kvalitet og prestige.

4.6. Tilknytning: De første historiske optegnelser om olivenolie i distriktet stammer fra det sekstende og syttende århundrede og vedrører de kommuner, hvor olivenolietraditionen er størst, dvs: Loja, Montefrío og Illora. Der foreligger historiske dokumenter, som vidner om en betydelig regulering af oliemøllerne fra 1586, året for offentliggørelse af »Ordenanzas Municipales de Molinos de aceites de la Ciudad de Loja« (kommunalt reglement for olivenoliemøller i byen Loja), der var gældende indtil det attende århundrede (Sección Órgano de Gobierno, apdo. Alcalde, libro 2, 1709, kommunebiblioteket i Loja.). Markis'en af Ensenada beskrev i 1752 olivenoliesektorens betydning i kommunen Montefrío. Den internationale olivenoliekomité nævner i oversigtsværket »Enciclopedia Mundial del Olivo (1996)« blandt de spanske olivensorter to lokale sorter i Montefrío: Manzanilla de Montefrío og Chorreao de Montefrío. Pascual Madoz (Diccionario Geográfico-Estadístico-Histórico de España, 1845) beskrev kommunen Illora på grund af jordens egnethed til olivendyrkning og fremhævede gården »El Soto de Roma«, der tilhørte hertugerne af Wellington, og på hvis jord den berømte mølle »Molino del Rey« blev bygget i 1800. Ministeriet for landbrug, fiskeri og fødevarer beskrev i publikationen »Las Raíces del Aceite de Oliva (1984)« olierne fra Loja, Montefrío og Illora som de bedste i Granada-provinsen.

Produktionsområdet frembyder nogle af de for Middelhavsområdet typiske miljøkarakteristika og har et fastlandsklima. Distriktets beliggenhed, midt mellem det vestlige og østlige Andalusien, og højdeforholdene, der er præget af en stor dal (Vega del río Genil) mellem to bjergsystemer, subbetisk mod nord og penibetisk mod syd, giver imidlertid området et mikroklima med ekstreme fastlandstemperaturer, lange og kolde vintre, lange og varme somre og store temperaturudsving mellem vinter og sommer og mellem nat og dag. Disse ekstreme temperaturer har betydning for olivenfrugternes endelige modning og øger oliesyreindholdet og forholdet mellem umættede og mættede fedtsyrer. De bevirker også, at olivenfrugterne får en højere koncentration af polyfenoler.

Det vigtigste særkende for Poniente de Granada-olivenolierne er, at de fremstilles af en kombination af sorter inden for følgende seks sorter: Picual, Hojiblanca, Picudo, Lucio, Loaime og Nevadillo de Alhama de Granada. Dyrkning af flere sorter oliven på en og samme gård er en gammel praksis i området. Den er indført dels for at forbedre bestøvningen af oliventræerne, dels for at råde bod på den ustadighed i produktionen, der skyldes de skiftende vejrforhold i distriktet fra år til år.

4.7. Kontrolinstans:

Navn: Consejo Regulador de la denominación de origen «Poniente de Granada» Adresse: Plaza Pedro Afán de Ribera, no 1 ES-18270 Montefrío (Granada) Tlf. (34) 958 33 68 79 Fax (34) 958 33 68 79

Kontrolinstansen opfylder norm EN-45.011.

4.8. Mærkning: Obligatorisk mærkning med angivelsen: Denominación de Origen »Poniente de Granada«. Etiketterne godkendes af Consejo Regulador. Kontroletiketterne nummereres og udstedes af Consejo Regulador.

4.9. Nationale krav:

— Lov 25/1970 af 2. december 1970 om vindyrkning, vin og alkohol.

— Dekret 835/1972 af 23. marts 1972 om gennemførelsesbestemmelser til lov nr. 25/1970, bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler.

— Kongeligt dekret 1643/1999 af 22. oktober 1999 om proceduren for behandling af ansøgninger om optagelse i fællesskabsregisteret over beskyttede oprindelsesbetegnelser og beskyttede geografiske betegnelser.

(1) Europa-Kommissionen, Generaldirektoratet for Landbrug — Kvalitetspolitik for Landbrugsprodukter — BE-1049 Bruxelles.